રાજકોટ સૌરાષ્ટ્રમાં કોંગીનું ઘર ઠેર ઠેર સળગ્યું છે. નગરપાલિકા, તાલુકા પંચાયત, કોર્પોરેશનના સભ્યોએ પક્ષમાંથી બળવો કરી ભાજપ સાથે છેડા છેડી બાંધી છે, ઇન્દ્રનીલ રાજ્યગુરુ જેવા મોટા કદના નેતાએ રાજીનામું આપ્યું છે અને કુંવરજી બાવળિયા તથા મોહમદ જાવિદ પિરઝાદા જેવા સિનિયર કોંગી ધારાસભ્યોએ જાહેરમાં નારાજગીનો ચિપિયો ખખડાવ્યો છે ત્યારે કોંગીના કેન્દ્રિય પ્રભારી રાજીવ સાતવ, નવ નિયુકત પ્રમુખ અમિત ચાવડા, વિધાનસભાના વિપક્ષી નેતા પરેશ ધાનાણી સહિતના ટોચના નેતાઓ રાજકોટ આવી રહ્યા છે. તેઓ રાજકોટમાં ખેડૂત આંદોલનનો કાર્યક્રમ કરી રહ્યા છે. શું ભાજપ સામે આંદોલન કરવા આવેલા પ્રદેશ નેતાઓ અને રાષ્ટ્રીય પ્રભારીઓ સ્થાનિક કોંગ્રેસના ઘરમાં લાગેલી આગ ઠારશે કે આંદોલનનું ટૂરિઝમ કરી ચાલ્યા જશે એ પ્રશ્ન શહેર કોંગ્રેસમાં પૂછાઇ રહ્યો છે.